XXVIII.  Bulla pro Guidone abbate Turturiaci.   (Anno 1119, Aug. 5.) [  Gall. Christ.  nov., II, instr. 491.]
Author: Calixtus II
Date:  [ f. vestro]

CALIXTUS episcopus, servus servorum Dei, dilecto filio GUIDONI Turturiacensi abbati, ejusque successoribus regulariter substituendis in perpetuum.

Turturiacense monasterium, quod a bonae memoriae Guidone vicecomite in alodio suo ad honorem Dei et beatorum apostolorum Petri et Pauli constructum est, specialiter ad Romanam Ecclesiam ex ipsius vicecomitis oblatione cognoscitur pertinere. Quamobrem nos illud beati Petri tuitione protegere, ejusque apostolicae sedis munimine decrevimus confovere. Tibi ergo, tuisque successoribus, dilecte in Christo filii Guido abbas, et per vos eidem monasterio in perpetuum confirmamus quae in praesenti aut ex praedicti vicecomitis largitione aut ex alia qualibet acquisitione legitime possidetis; ecclesiam videlicet Sancti Martini de Granges cum decimis et caeteris pertinentiis suis, ecclesiam Sancti Stephani de Naillac. . . . . . . . . . . . . . . . . . . . . . de Castris in qua Sancti Joannis ecclesia continetur, ecclesiam sancti Trojani cum decimis et pertinentiis suis, capellam de Castro-Felicis, ecclesiam Sancti Raphaelis archangeli cum pertinentiis suis, et donum quod a Petro Bertramno archipresbytero de coemeterio ejusdem ecclesiae in manu Rainaldi episcopi factum est, ecclesiam Sancti Joannis de Valentino cum pertinentiis earum, ecclesiam Sancti Raphaelis quae infra muros castri Gelosii sita est, sicut eam Bertramnus Vasatensis episcopus et ejus clerici nostro monasterio tradiderunt, et ejus coemeteria quae intus vel extra muros posita sunt, capellam sanctorum Magni et Medardi, quae infra muros castri Excidolii posita est, ecclesiam Sancti Saturnini de Majac, ecclesiam Sancti Christophori de Saviniaco, ecclesiam Sancti Michaelis de la Pendula, ecclesiam Sanctae Eulaliae, ecclesiam Sancti Martini de Boseira cum appendiciis suis, ecclesiam Sancti Pantaleonis, ecclesiam Sancti Bartholomaei de Bausens; ecclesiam Sancti Petri de Bars cum decimis et appendiciis suis, ecclesiam Sancti Petri de Sarlhac; quaecunque praeterea in futurum concessione pontificum, liberalitate principum, vel oblatione fidelium juste atque canonice praestante Domino adipisci poteritis, firma vobis vestrisque successoribus et illibata permaneant. Decrevimus ergo ut nulli hominum liceat idem monasterium temere perturbare, aut ejus possessiones auferre, aut oblatas retinere, minuere, vel temerariis vexationibus fatigare, sed omnia integra conserventur eorum pro quorum sustentatione et gubernatione concessa sunt, usibus omnimodis profutura. Obeunte nunc hujus loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et B. Benedicti regulam providerint eligendum. Sepulturam quoque monasterii vestri, secundum antiquam consuetudinem, liberam permanere censemus. Ad indicium autem protectionis hujusmodi, quam a sede apostolica obtinetis, aureum unum quotannis Lateranensi palatio persolvetis. Si quis igitur in futurum archiepiscopus aut episcopus, eomes, vicecomes, aut ecclesiastica quaelibet saecularisve persona, hanc nostrae constitutionis paginam sciens, contra eam temere venire tentaverit, secundo et tertio commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque examini districtae ultionis subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen . . . . Infra visitur papae sigillum in quo legitur: et in aversa parte: Calixtus papa II. Et circa sigilli orbem: Firmamentum est Dominus timentibus eum. Prope sigillum sic subscripsit summus pontifex: Ego, Calixtus catholicae Ecclesiae episcopus. Bullam pontificiam claudunt haec verba: Datum Petragoricis per manum Grisogoni sanctae Romanae Ecclesiae diaconi cardinalis ac bibliothec. et archivis., Nonis Augusti indictione duodecima, Dominicae Incarnationis anno millesimo centesimo vicesimo, pontificatus autem domini Calixti II papae anno primo.